Η βύθιση του δεξαμενόπλοιου «Αγ. Ζώνη ΙΙ» δεν έχει σχέση με τα ρήγματα που εντοπίστηκαν από τον έλεγχο του πλοίου ενώ θα μπορούσε να αποφευχθεί η μεγαλύτερο οικολογική καταστροφή του Σαρωνικού εάν υπήρχε το απαραίτητο πλήρωμα στο πλοίο.

Αυτό αναφέρεται, σύμφωνα την εφημερίδα τα «Νέα» στα συμπεράσματα των δύο πραγματογνώμων οι οποίοι ορίστηκαν από την Εισαγγελία Πειραιά και αναμένεται να παραδοθεί άμεσα – ίσως και εντός της ημέρας – στον 5ο τακτικό ανακριτή Πειραιά.

Όπως αναφέρει το δημοσίευμα, οι δύο πραγματογνώμονες είναι κατηγορηματικοί: Ανεξάρτητα από την αιτία των ρηγμάτων (μηχανική καταπόνηση, αστοχία υλικού ή άλλος λόγος) δεν υπάρχει αιτιώδης σχέση με τη βύθιση του Αγία Ζώνη ΙΙ.

Οι ειδικοί θεωρούν πως αν την ώρα που άρχισε η εισροή των υδάτων υπήρχαν πάνω στο αγκυροβολημένο δεξαμενόπλοιο οι υπεύθυνοι/αξιωματικοί καταστρώματος και μηχανοστασίου τότε θα είχαν δύο επιλογές για να αποφευχθεί η βύθιση:

θα είχαν θέσει σε εφαρμογή τη διαδικασία απάντλησης υδάτων

θα μπορούσαν να θέσουν σε λειτουργία τη μηχανή του πλοίου και να οδηγήσουν το Αγία Ζώνη ΙΙ στην κοντινότερη ακτή που δεν απείχε πάνω από 500 μέτρα.

Προσάραξη

Οι ειδικοί θεωρούν ότι το πλήρωμα θα μπορούσε να κάνει εκούσια προσάραξη. Και με δεδομένο ότι το δεξαμενόπλοιο είναι διπλού τοιχώματος, το οποιοδήποτε σπάσιμο των εξωτερικών ελασμάτων δεν θα είχε επίπτωση στις δεξαμενές καυσίμων που προστατεύονται από την κατασκευή και δεν θα υπήρχε μεγάλη διαρροή.

Όπως εξηγούν, εάν τηρούνταν τα προβλεπόμενα – σε ότι αφορά τον αριθμό των επιβαινόντων – τότε θα υπήρχε ο απαιτούμενος χρόνος αντίδρασης. Εντοπίστηκαν τρία ρήγματα μήκους περίπου ενός μέτρου στη δεξαμενή νούμερο 4 και ένα μικρότερο στη δεξαμενή νούμερο 3. Το δεξαμενόπλοιο, όπως προκύπτει από τις καταθέσεις, βυθίστηκε έπειτα από περίπου μία ώρα.

Σημειώνεται (έγινε και σχετική καταγγελία μετά το ναυάγιο από την Πανελλήνια Ένωση Ναυτών Εμπορικού Ναυτικού) πως στο υπερήλικο δεξαμενόπλοιο επέβαιναν μόνο δύο από τα συνολικά 11 μέλη του πληρώματος. Και σύμφωνα με πηγές της εφημερίδας, με βάση την ισχύουσα νομοθεσία θα έπρεπε να υπάρχουν αξιωματικοί, μια και το πλοίο πρέπει να είναι έτοιμο να αποπλεύσει ανά πάσα στιγμή.

Στον δικαστικό λειτουργό θα παραδοθούν τρία πορίσματα – πραγματογνωμοσύνες.

Τα δύο αφορούν τα αίτια της βύθισης και διενεργήθηκαν από τους δύο, όπως προαναφέρθηκε, πραγματογνώμονες, ενώ το άλλο αφορά το πώς προκλήθηκαν τα ρήγματα και διενεργήθηκε από το Εργαστήριο Ναυπηγικής και Τεχνολογίας του Εθνικού Μετσοβίου Πολυτεχνείου (ΕΜΠ).

Σύμφωνα με αξιόπιστες πηγές, όταν ολοκληρώθηκε η ανέλκυση του «Αγία Ζώνη ΙΙ», έγινε πλήρης βιντεοσκόπηση του δεξαμενόπλοιου και στη συνέχεια ζητήθηκε να γίνει μεταλλουργικός εργαστηριακός έλεγχος.

Έως τώρα δεν υπάρχει ξεκάθαρη εικόνα για το πώς προκλήθηκαν αυτά τα ρήγματα.

Ωστόσο, σύμφωνα με την εφημερίδα, στο πόρισμα του Εργαστηρίου Ναυπηγικής και Τεχνολογίας του Εθνικού Μετσόβιου Πολυτεχνείου γίνεται αναφορά και σε έκρηξη βόμβας ή άλλου μηχανισμού. Κατά ανθρώπους που γνωρίζουν καλά το θέμα, δεν έχουν βρεθεί, τουλάχιστον μέχρι τώρα, δείγματα / ίχνη και ευρήματα που να παραπέμπουν σε βομβιστική ενέργεια. Και από εδώ και πέρα τον λόγο έχει η Δικαιοσύνη.

Το ναυάγιο έγινε τα ξημερώματα της 10ης Σεπτεμβρίου 2017. Το ηλικίας 45 ετών «Αγία Ζώνη ΙΙ» ήταν αγκυροβολημένο στη θαλάσσια περιοχή νοτιοδυτικά της νησίδας Αταλάντης, στη Σαλαμίνα, έμφορτο με 2.200 τόνους fuel oil και 370 μετρικούς τόνους marine gas oil.